Bastrnák, Tibor, poslanec NR SR (2016-02-11):
Ďakujem pekne. Vážený pán predseda, milé dámy, vážení páni, pokúsim sa byť vecný, ale aby som dokreslil situáciu ako sme sa sem dostali, musím začať niekde inde kvôli tomu, lebo dnešná situácia, čo sa týka tých sestričiek, nevznikla ani včera, ani 1. februára, ale oveľa skôr. Viete dobre, že za vlády Ivety Radičovej tie sestričky prišli s požiadavkami, ktoré boli oprávnené, doniesli aj petíciu, kde ich podporovalo, keď si dobre pamätám, viac ako 250-tisíc občanov Slovenskej republiky. Rokovalo sa s nimi a spolu sme prijali taký zákon jednohlasne v Národnej rade, ktorým, dá sa povedať, viac či menej každý bol spokojný, neboli žiadne štrajky, neboli žiadne výpovede. Potom vy ste ako vláda strany SMER alebo vtedy ešte len opozičná strana SMER sľubovali istoty, boli voľby, po voľbách poradca pána premiéra Fica pán doktor Dragula dal náš spoločný zákon na Ústavný súd a od tej doby sa začala písať táto kauza. Vieme dobre, že Ústavný súd zrušil tento zákon, ale vy kvôli tomu, aby nevznikla takáto situácia už pred štyrmi rokmi, nechali ste tým sestrám, ktoré pracovali pod ministerstvom zdravotníctva, vyššie platy. Samozrejme, to je pozitívne. Na druhej strane ste celý ten systém tým pokazili kvôli tomu, lebo v iných nemocniciach, samozrejme, nakoľko nebol na to zákon, nevedeli dať tým sestričkám vyššie platy. Potom ste hovorili, že rokujete s tými sestričkami celé štyri roky a na poslednú chvíľu v októbri ste sem doniesli nový zákon. Čuduj sa svet, my sme vás upozornili na to, že nie je to dobrý zákon, nie je to komplexný zákon, nerieši to systémovo požiadavky tých sestier, ale vy ste to tvrdohlavo prijali. A viete dobre, že vtedy v prvom čítaní aj my sme vám pomohli, ale upozorňovali sme vás na to, aby ste využili možnosť a rokovali ďalej s tými sestričkami. Bohužiaľ, túto možnosť ste nevyužili. Takže teraz chápem, že ste trošku nervózni, aj prekvapení. Keď ste prijali ten zákon, mysleli ste, že teraz pomôžete tým niekomu. Vidíme, že práve tie sestry štrajkujú alebo dávajú hromadné výpovede, pre ktoré tento zákon ste robili. A to je veľmi čudné, že vôbec ste sa nezamysleli nad tým, prečo je to tak. A to je arogancia moci. Musím vám povedať, že keby ste brali vážnejšie tie sestričky a keby ste nerozdávali sociálne balíčky bezhlavo, nemám problém so sociálnymi balíčkami, mám problém s tým, že nie sú to adresné sociálne balíčky, tak isteže by sa našli tie peniaze, ktorými by sa tu dal dosiahnuť kompromis. Vieme dobre, že pán premiér Fico za posledné mesiace dal pred svojou tabuľou 30 mil. eur nemocniciam. Je to úplne v poriadku. Na druhej strane vieme dobre, že tam, kde je dlh vyšší ako 450 mil., tak to je len kvapka do mora. Keby tieto peniaze dal na platy tých sestier, možnože by ten kompromis bol lepší alebo užitočnejší. To znamená, že skôr sa mi zdá, že chcete kupovať hlasy, než akoby ste mysleli systémovo. A to je zlé. Samozrejme, teraz sa tvárite, že všetko je v poriadku. Ale nie je to tak. Včera sme počuli od riaditeľov tých nemocníc, napríklad v prešovskej nemocnici ešte stále chýba viac ako 180 zdravotných sestier. A musím sa opýtať, či nechýbajú vám kvalitné tie sestričky, lebo na jednej strane pán premiér Fico sľuboval, že dostanú sa späť na svoje pracovné miesta, na druhej strane vidíme, že riaditelia nemocníc, ktorým chýbajú tie sestričky, nechcú rokovať s tými sestričkami alebo odborovými združeniami zdravotných sestier. Ja si myslím, že keď sa pozrieme na tých plus zhruba 120 sestier, ktoré ste prijali napríklad do prešovskej nemocnice, keď sme sa pýtali na to, odkiaľ sú tieto sestričky, tak sme sa dozvedeli, že z Úradu práce je ich len 16. To znamená z tých 120 asi 10 %. Pritom ostatné sú z DSS, práve to znamená, že sú z domovov sociálnych služieb, lebo tam ste nezvýšili týmto zákonom plat sestier, a pravdepodobne z iných ambulancií, to znamená, že hoci tu z tých 300 sestier, ktoré podali výpoveď, 120 je ich nových, ktoré však väčšinou chýbajú takto niekde. Na druhej strane je tu aj otázka, tie zvyšné sestričky odkiaľ prišli. Dúfam, že neprišli zo zahraničia, lebo vy chránite Slovensko pred ekonomickými migrantmi, takže dúfam, že nedozvieme sa, že sú napríklad z Ukrajiny, z Rumunska alebo z Bulharska. Samozrejme, tým, že ste oklamali tie sestričky, ste tú patovú situáciu ešte len zabetónovali. A to nie je dobré, lebo mne sa zdá, že idete podľa hesla Rozdeľuj a panuj. A je to ináč vaša zodpovednosť úplne jednoznačne, a preto sa pýtame, ako chcete vyjsť von z tejto patovej situácie. A hoci sme si vypočuli pána ministra, vôbec sme sa nedozvedeli, ako chcete skresať alebo vynulovať napríklad tie dlhy nemocníc, ako chcete riešiť túto patovú situáciu, za čo ste zodpovední vy, že sestričky teraz chcú nastúpiť, chcú kompromis a vy im to neumožníte. To znamená, že mne sa zdá, že vy chcete len vydržať do volieb, zľahčovať tú situáciu s tým, že potom uvidíme, čo bude. A teraz sa mi už zdá, že už ani sľubovať neviete, to znamená, že žiadne adekvátne riešenie neponúkate ani Národnej rade, ani, samozrejme, tým sestričkám, lebo to uznesenie čo prečítal pre nás pán predseda výboru pán poslanec Raši, je dobré uznesenie, no má to jednu chybu, mal to nám prečítať pred štyrmi rokmi, potom by sme neboli asi v takejto situácii, ktorú riešime aj dneska. Takže, milé dámy, vážení páni, vážení poslanci vládnej strany, chcel by som počuť, ako chcete v tomto pokračovať ďalej, čo by ste chceli urobiť, aby ste zmazali tie vysoké, historicky najvyššie dlhy nemocníc, ako chcete riešiť situáciu, patovú situáciu, ktorú ste zapríčinili s tými sestričkami, a ako ďalej pôjde slovenské zdravotníctvo, lebo isteže tá ďalšia vláda tu po vás zdedí jediné. To je chaos. Ďakujem pekne. (Potlesk.)